十一月十五日忽苦舌瘍甚不能飲食憊卧一榻戲成
作者：岳珂
朝代：宋

paragraphs: 君不見東坡昔步虎溪月，夜聽溪聲廣長舌。
溪聲不斷流不枯，此段磊落真丈夫。
一生吾伊換喑嗚，嗟哉三寸予豈無。
公子搢紳陳禮法，枕麴無思噤如蛤。
辯士說客談縱橫，叱牛惟解供力耕。
爾來更自作奇痛，晝苦吟呻夜妨夢。
伏床啜粥猶漓浪，臠肉持將堪底用。
太倉受禾三百廛，大官烹羊俱鼎羶。
瀛洲給膳稱學士，飽食端居今六年。
生平元不負此舌，欲辦一奇了無說。
更憎此舌工負予，乃復累我七尺軀。
鴟夷榼載鸕鷀杓，向口低眉輒前却。
齒牙助桀復摇落，誤殺流涎孤快嚼。
仰天大笑絕冠纓，舌兮腹兮誰重輕。